**OBRAZLOŽENJE**

**Prijedloga Odluke o visini paušalnog poreza po krevetu na području Grada Novske**

**PRAVNI OSNOV**: Zakon o izmjenama i dopunama Zakona o porezu na dohodak („Narodne novine“ broj: 106/18), Pravilnik o paušalom oporezivanju djelatnosti iznajmljivanja i organiziranje smještaja u turizmu i članak 36. Statuta Grada Novske („Službeni vjesnik“ Grada Novske broj: 24/09, 47/10, 29/11, 39/14, 3/13, 8/13, 4/18 i 15/18- Ispravak).

Odredbama članka 57. stavak 1. Zakona o porezu na dohodak propisana je nadležnost predstavničkog tijela - Gradskog vijeća za donošenje ove Odluke i člankom 36. Statuta Grada Novske, propisana je nadležnost Gradskog vijeća Grada Novske za donošenje ove odluke.

**Obrazloženje:**

Prijedlogom Odluke o visini paušalnog poreza po krevetu na području Grada Novske (u daljnjem tekstu: Odluka), Gradskom vijeću Grada Novske kao predstavničkom tijelu, predlaže se donošenje odluke kojom bi se utvrdila visina paušalnog poreza po krevetu u sobama, apartmanima i kućama za odmor koje se nalaze na području grada Novske a sve sukladno Zakonu o izmjenama i dopunama Zakona o porezu na dohodak.

Odredbom članka 30. stavka 1. Zakona o izmjenama i dopunama Zakona o porezu na dohodak („Narodne novine“ broj: 115/16 i 106/18) ( u daljnjem tekstu: Zakon), propisana je obveza Jedinica lokalne samouprave da sukladno članku 17. Zakona kojima je propisana visina paušalnog poreza po krevetu odnosno po smještajnoj jedinici u kampu i smještaj u objektu za robinzonski smještaj, donese do 31. siječnja 2019. te ih dostaviti Poreznoj upravi najkasnije do 15. veljače 2019. godine.

Donesena odluka primjenjuje se sve do donošenja nove odluke sukladno članku 17. Zakona.

Sukladno članku 33. Zakon stupa na snagu 1. siječnja 2019.

Što se tiče dosadašnjeg zakonodavnog okvira, porezni obveznik koji je ostvarivao dohodak od iznajmljivanja stanova, soba i postelja putnicima i turistima i organiziranja kampova porez na dohodak po osnovi obavljanja te djelatnosti utvrđivao se također u paušalnom iznosu ali su visina paušalnog dohotka i poreza na dohodak, rokovi plaćanja poreza te evidencije i izvješća u svezi paušalnog oporezivanja bile propisane Pravilnikom Ministra financija (Narodne novine 1/17). Navedeno se primjenjivalo jedinstveno na čitavom području Republike Hrvatske.

Primjenom ranijih propisa visina paušalnog poreza po krevetu na području Grada Novske iznosila je 300,00 kuna.

Odredbom članka 17. Zakona o izmjenama i dopunama Zakona o porezu na dohodak propisano je da navedenom odlukom visina paušalnog poreza po krevetu, ne može biti utvrđena u iznosu manjem od 150,00 kuna, niti u iznosu većem od 1.500,00 kuna.

Isto tako propisano je ukoliko predstavničko tijelo - Gradsko vijeća ne donese odluku o visini paušalnog poreza, visina paušalnog poreza će za 2019. godinu iznositi 750,00 kuna.

Ovim Prijedlogom Odluke propisuje se visina paušalnog poreza na dohodak po krevetu u smještajnim jedinicama – sobama, apartmanima i kućama za odmor koje se nalaze na području Grada Novske.

Isto tako se utvrđuje da na području Grada Novske nije utvrđeno da privatni iznajmljivači organiziraju smještaj u kampu kao ni u objektima za robinzonski smještaj, pa se visina poreza za tu vrstu privatnog smještaja ne utvrđuje.

S obzirom da je Zakonom dozvoljeno uvođenje jedinstvene visine paušalnog poreza za sva naselja - na cijelom području jedince lokalne samouprave - područje Grada Novske, predlaže se uvođenje paušalnog poreza u iznosu od 300,00 kuna za sva naselja na području Grada Novske.

Paušalni porez kao i do sada rješenjem utvrđuje Ministarstvo financija, Porezna uprava nadležna prema mjestu prebivališta ili uobičajenom boravištu poreznog obveznika - građanina. Paušalni porez plaća se tromjesečno, u visini ¼ godišnjeg paušalnog poreza, odnosno razmjerno broju tromjesečja za koje se obveza utvrđuje.

S obzirom da je zakonskim propisima više nego dvostruko (250%) došlo do povećanja poreza, poslovanje privatnih iznajmljivača time bi bio otežano i kako bi se osiguralo da visina paušalnog poreza po krevetu na području Grada Novske, ostane na dosadašnjoj razini odnosno u iznosu od 300,00 kuna po krevetu, predlaže se donošenje ove odluke.

Ovaj prijedlog Odluke temeljem odredbe članka 11. Zakona o pravu na pristup informacijama upućuje se u postupak savjetovanja s javnošću, u kojem će se pribaviti mišljenja, primjedbe i prijedlozi upućeni na predmetu odluku.

**UPRAVNI ODJEL ZA GOSPODARSTVO, POLJOPRIVREDU, KOMUNALNI**

**SUSTAV I PROSTORNO UREĐENJE**

**GRADA NOVSKE**

**Pročelnik**

**Mišo Tušek, dipl. ing.**